ΑΣ Οριτζόντε Κατάνια

Η ΑΣ Οριτζόντε Κατάνια (ιταλικά: Associazione Sportiva Orizzonte Catania Waterpolo, AS Orizzonte Catania) είναι ιταλική ομάδα υδατοσφαίρισης γυναικών με έδρα την Κατάνη της Σικελίας. Η Οριτσόντε ιδρύθηκε το 1985 και έχει κερδίσει τα περισσότερα πρωταθλήματα Ιταλίας και τα περισσότερα Ευρωπαϊκά πρωταθλήματα.

 Ιδρύθηκε το 1985 με το όνομα Ντοπολαβόρο Φεροβιάριο (ιταλικά: Dopolavoro Ferroviario Catania) ή απλούστερα Ντοποφέρο (Dopoferro) από τους Έντσο Αϊντάλα και Τζίνο Πιτσούτο, που υπήρξε και ο πρώτος προπονητης της ομάδας. Λίγους μήνες αργότερα την ιδια χρονιά δημιουργήθηκε το Πρωτάθλημα υδατοσφαίρισης γυναικών Ιταλίας, στην τελική φάση του οποίου (Φάιναλ-6) η Ντοποφέρο κατέλαβε την 6η θέση. Από τότε συμμετέχει ανελλιπώς στο Πρωτάθλημα Α1 Κατηγορίας (Σέριε Α1). Τα επόμενα 6 χρόνια (από το 1985-86 έως το 1990-91) καταλάμβανε τη 2η θέση, πίσω από την τότε πανίσχυρη Βολτούρνο. To πρώτο πρωτάθλημα της Οριτζόντε ήρθε επιτέλους την περίοδο 1991-92 με την έλευση του Νέλο Ρούσο ως προέδρου και του προπονητή και πρώην ολυμπιονίκη Μαρτσέλο Ντελ Ντούκα. Μέχρι και την περίοδο 2005-06 η Οριτζόντε κατέκτησε 15 συνεχόμενα πρωταθλήματα (το πρώτο αστέρι ήρθε στο πρωτάθλημα του 2000-01), επίτευγμα μοναδικό στην ιστορία των ιταλικών συλλογικών διοργανώσεων. Η ομάδα της Κατάνης, που αποτελούσε και αποτελεί το καμάρι ολόκληρης της Σικελίας, συνέχισε να κυριαρχεί στην ιταλική υδατοσφαίριση, και μέχρι το 2011 είχε κατακτήσει συνολικά 19 πρωταθλήματα Ιταλίας. Ακολούθησε μια περίοδος κάμψης, κατά την οποία οι Σικελοί περιορίζονταν στην κατάκτηση του Κυπέλλου Ιταλίας. Τότε εμφανίστηκαν στο προσκήνιο και άλλες ομάδες, περίοδος κατά την οποία αναδείχθηκε η Πλεμπίσιτο Πάντοβα. Η Οριτζόντε επανέρχεται ως πρωταθλήτρια την περίοδο 2018-19. Στην επόμενη περίοδο το πρωτάθλημα διακόπτεται λόγω της πανδημίας COVID-19, και την περίοδο 2020-21 η ομάδα της Κατάνης κατακτά όχι μόνο το Πρωτάθλημα αλλά και το Κύπελλο Ιταλίας, πραγματοποιώντας το πρώτο νταμπλ της ιστορίας της. Μέχρι και την περίοδο 2021-22 η Οριτζόντε έχει κατακτήσει συνολικά 22 πρωταθλήματα και 4 κύπελλα Ιταλίας. Μετά τις επιτυχίες της Οριτζόντε στην Ιταλία δεν άργησαν να ακολουθήσουν και οι εντυπωσιακές εμφανίσεις της σικελικής ομάδας στον ευρωπαϊκό χώρο. Με προπονητή τον Μάουρο Μαουτζέρι, που διαδέχθηκε τον Ντελ Ντούκα, φθάνει στον τελικό του Κυπέλλου Πρωταθλητριών το 1993, όπου ηττάται από την ουγγρική Σέντες ΒΚ με 6–5. Την επόμενη χρονιά όμως το 1994 στο Παλέρμο στέφεται για πρώτη φορά πρωταθλήτρια Ευρώπης νικώντας στον τελικό με 6–3 την ολλανδική Νερέους. Συνολικά η Οριτζόντε Κατάνια έχει κατακτήσει 8 ευρωπαϊκά πρωταθλήματα, με τα οποία είναι και η πολυνίκης του θεσμού. Επίσης είναι η ομάδα με τις περισσότερες συνεχόμενες κατακτήσεις του τροπαίου (3), τά έτη 2004, 2005 και 2006. Το τελευταίο της χρονικά ευρωπαϊκό το 2008, ακολούθησε και η πρώτη κατάκτηση του Σούπερ Καπ Ευρώπης (που καθιερώθηκε το 2006), απέναντι στην Α.Σ. Ρόμα με 16–8. Μετά από μια περίοδο υποχώρησης, η Οριτζόντε επανήλθε στο ευρωπαϊκό προσκήνιο το 2019 με την κατάκτηση του Κυπέλλου Ευρωπαϊκής Ομοσπονδίας αλλά και του ευρωπαϊκού Σούπερ Καπ για δεύτερη φορά. Συνολικά η ομάδα της Κατάνης, εκτός από τις κατακτήσεις ευρωπαϊκών τροποίων έχει καταγράψει 13 ακόμα παρουσίες σε τελικές φάσεις του Κυπέλλου Πρωταθλητριών, από τις οποίες οι 4 είναι στον τελικό της διοργάνωσης. 8 Πρωταθλήματα Ευρώπης 1994, 1998, 2001, 2002, 2004, 2005, 2006, 2008 1 Κύπελλο Ευρωπαϊκής Ομοσπονδίας (LEN Trophy) 2019 2 Σούπερ Καπ Ευρώπης 2008, 2019 22 Πρωταθλήματα Ιταλίας 1992, 1993, 1994, 1995, 1996, 1997, 1998, 1999, 2000, 2001, 2002, 2003, 2004, 2005, 2006, 2008, 2009, 2010, 2011, 2019, 2021, 2022 4 Κύπελλα Ιταλίας 2012, 2013, 2018, 2021 Στην ιστορία της Οριτζόντε Κατάνια υπήρξαν προπονητές που άφησαν ανεξίτηλο το στίγμα τους στην ιστορία και την προσωπικότητα της ομάδας. Τζίνο Πιτσούτο: Ο πρώτος προπονητής και εκ των ιδρυτών της ομάδας. Ανέλαβε μια ομάδα μικρών και άπειρων κοριτσιών, και την οδήγησε μετά από μόλις ένα χρόνο στη 2η θέση του Πρωταθλήματος Ιταλίας. Σαλβατόρε Σέμπα: Δίδαξε στις αθλήτριες τα μυστικά της υδατοσφαίρισης. Μαρτσέλο Ντελ Ντούκα: Οδήγησε την «ομάδα της Αίτνας» στο πρώτο της Πρωτάθλημα Ιταλίας Μάουρο Μαουτζέρι (1992-1995, 2000-2006): Κατέκτησε με την Οριτζόντε το πρώτο της Κύπελλο Πρωταθλητριών Ευρώπης και ακόμα πέντε έως το 2006. Τζοβάνι Πουλιάφιτο (1995-2000): Κατέκτησε το δεύτερο Κύπελλο Πρωταθλητριών της ομάδας. Τζούσι Μαλάτο (2006-08): Η χρυσή ολυμπιονίκης με την οποία η Σικελική ομάδα κατέκτησε τον 8ο Ευρωπαϊκό Πρωτάθλημα στην ιστορία της. Πιερλουίτζι Φορμικόνι: Οδήγησε την Οριτζόντε στο πρώτο της ευρωπαϊκό Σούπερ Καπ και τρία πρωταθλήματα Ιταλίας έως το 2011. Μαρτίνα Μιτσέλι: (2012-): Η επίσης χρυσή ολυμπιονίκης με την οποία η ομάδα της Κατάνης επανήλθε στους τίτλους με το ιστορικό εικοστό Πρωτάθλημα Ιταλίας την περίοδο 2018-19, το Κύπελλο Ευρωπαϊκής Ομοσπονδίας και το δεύτερο ευρωπαϊκό Σούπερ Καπ την ίδια χρονιά. Επίσημη ιστοσελίδα Εφημερίδα newsicilia newsicilia.it Ιταλική Ναυταθλητική Ομοσπονδία www.federnuoto.it Πρωτάθλημα Υδατοσφαίρισης Ιταλίας www.wpdworld.com Συνέντευξη με την Τζιούζι Μαλάτο, Χρυσή Ολυμπιονίκη, πρώην αθλήτρια της Οριτζόντε www.corriere.it